Fil-mass meeting ta' Kastilja l-bieraħ Joseph Muscat sab il-ħin jitkellem fuq kollox ħlief fuq l-iskandlu tal-kumpaniji tal-Panama. Mhux ser ngħid li għamel ħażin li tkellem fuq ix-xogħol u l-ekonomija. Jew fuq fejn wasal s'issa l-Gvern u x'baqa' jagħmel, b'mod partikolari dwar il-prekarjat. Kien il-mument opportun li jitkellem dwar dan. Imma l-messaġġ kien wieħed ċar u li jmur lil hinn mill-ekonomija w x-xogħol: sakemm għandkom il-flus fil-but dawn l-iskandli m'huma xejn. Għalhekk żied jgħid li hu u sħabu ser ipattu għall-iżbalji billi jaħdmu iktar. Issa sfortunatament, dawn l-iżbalji qed jiżdiedu u huma wieħed agħar mill-ieħor (Cafè Premier, Gaffarena, Panama). Interessanti ukoll li dawn l-iżbalji kbar, f'kull wieħed minnhom hemm imdeffes l-Uffiċċju tal-Prim Ministru. Tajjeb li niftakru x'qal Michael Falzon Segretarju Parlamentari li spiċċa mill-kariga minħabba wie ħ ed minn dawn l-iskandli: li hu kien qed jerfa' s-salib ta' ħaddieħor.